Covid-19: Myngroep stel 2 hospitale beskikbaar | Netwerk24
Deur Elvira Wood 02 April 2020 11:54
AngloGold Ashanti het twee van sy hospitale aan die regering beskikbaar gestel om pasiënte met Covid-19 te behandel.Foto: Pixabay
Die maatskappy sê Donderdag in 'n verklaring sy West Vaal-hospitaal naby Orkney in Noordwes het 270 beddens terwyl die West Wits-hospitaal naby Carletonville in Gauteng ruimte vir bykans 300 beddens het.
Die owerhede in die twee provinsies kan nou albei dié hospitale vir die uitsluitlike behandeling van Covid-19-pasiënte gebruik.
Die West Wits-hospitaal staan leeg nadat die maatskappy besluit het om dit gedurende sy herstrukturering te sluit. Die hospitaal se infrastruktuur, veral pypleidings om suurstof aan pasiënte te gee, is luidens die verklaring nog in 'n goeie toestand. Die hospitaal kan dus in 'n baie kort tydjie weer toegerus en oopgemaak word.
AngloGold Ashanti het die toerusting wat voorheen in dié hospitaal was, aan liefdadigheidsorganisasies geskenk toe hy besluit het om dit te sluit.
Ander bydraes deur die maatskappy sluit in:
'n skenking van gesigmaskers aan die Merafong-munisipaliteit in Gauteng, die Matlosana-munisipaliteit in Noordwes en die Chris Hani-, O.R. Tambo- en Amathole-munisipaliteite in die Oos-Kaap. Al die maskers word plaaslik vervaardig;
die plaas van watertenks met 'n kapasiteit van 1 000 liter op verskeie taxi staanplekke in Gauteng. Dit sal veral in Hammanskraal buite Pretoria gebruik word;
'n skenking van 5 000 noodpakkies met kos en skoonmaakmiddels;
'n skenking van 27 beddens aan die hoësorgeenheid in die Chris Hani Baragwanath-hospitaal in Soweto;
die verskaffing en diens van 24 mobiele toilette, ook in die Chris Hani Baragwanath-hospitaal; en
die ondersteuning van gemeenskappe in die Matlosana- en Merafong-munisipaliteite met kombersie en kospakkies.